SKRIFTLIG FORESPØRGSEL E-3418/01

af Ioannis Marínos (PPE-DE) til Kommissionen

(21. december 2001)

Om: Respekt for den sproglige mangfoldighed i Europa

År 2001 er blevet erklæret for Det Europæiske Sprogår. Unionen har lige siden den blev oprettet vist stor interesse for bevarelse af den sproglige mangfoldighed på vort kontinent, og en stor del af bevillingerne fra dens budget går til oversættelses- og tolketjenesterne for at lette brugen af samtlige elleve officielle EU-sprog.

Det er velkendt, at der i Grækenland lever titusindvis af pomakker. Flertallet af disse pomakker er muslimer og taler et særligt sprog, som har overlevet i en årrække. Det er et dagligt kommunikationssprog og har sit eget alfabet, sine egne grammatiske regler og sin egen retskrivning, og der er udgivet skolebøger på pomakisk til brug for eleverne i folkeskolen. Til trods for dette ser det ikke ud til, at der sørges for undervisning i pomakisk inden for det officielle græske undervisningssystem, hvorfor dette særlige sprog er dømt til at forsvinde.

Ligger Kommissionen inde med oplysninger om, hvor mange pomakker der i alt lever i Europa? Hvordan stiller Kommissionen sig til muligheden for undervisning i dette sprog i de skoler, der ligger i de områder, hvor der findes pomakker? Jeg kunne ligeledes tænke mig at høre Kommissionens mening om den kendsgerning, at det græske undervisningsministerium forpligter pomakiske børn til foruden undervisning i græsk, som er det officielle sprog, at følge undervisning i tyrkisk, selvom de ikke er af tyrkisk oprindelse, og de fleste heller ikke ønsker at lære tyrkisk og blive anset for tyrkere, sådan som de fremstilles i den tyrkiske propaganda.

Svar afgivet på Kommissionens vegne af Viviane Reding

(5. februar 2002)

Respekten for kulturel og sproglig mangfoldighed er en af hjørnestenene i Unionen og er nu omfattet af artikel 21 i Charteret om Grundlæggende Rettigheder. Efter Kommissionens mening er minoritetsgruppers rettigheder et af de principper, som medlemsstaterne har til fælles, og som er nævnt i artikel 6, stk. 1, i traktaten om Den Europæiske Union.

Kommissionen råder ikke over en endelig opgørelse af antallet af pomakisktalende i Europa. En undersøgelse af sproglige mindretalsgrupper i Spanien, Portugal og Grækenland, som blev udført for Kommissionen i 1988 af Miquel Siguan fra universitetet i Barcelona(1), viste, at der boede skønsmæssigt 27 000 pomakisktalende i Grækenland i 1971, og dette tal synes at stemme overens med andre skøn, som varierer fra 20 000 til 30 000.

Der kan undervises i ethvert sprog i skolen. Det er dog i EF-traktatens artikel 149 fastsat, at Fællesskabets aktioner inden for uddannelse skal udføres med fuld respekt for medlemsstaternes ansvar for undervisningsindholdet og opbygningen af uddannelsessystemerne samt deres kulturelle og sproglige mangfoldighed.

Inden for sit eget kompetenceområde har EU taget skridt til at fremme sproglig mangfoldighed. Et af de vigtigste mål med Det Europæiske Sprogår 2001, der var et fælles initiativ taget af EU og Europarådet, var at øge kendskabet til sproglig mangfoldighed og betydningen af sproglæring. I tilgift til en EU-omspændende oplysningskampagne finansierede EU også en lang række projekter, der skulle fremme formålene med Sprogåret, og som i mange tilfælde gjaldt regionale sprog og mindre udbredte sprog. EU er endvidere med til at finansiere Det Europæiske Kontor for Mindre Udbredte Sprog og Mercator-informationsnetværket, der har til formål at udbrede oplysninger om og øge kendskabet til de regionale sprog og mindre udbredte sprog i Europa.

(1) Linguistic Minorities in the European Economic Community: Spain, Portugal and Greece, EUR-OP, Luxembourg, 1990, ISBN 92-826-0375-X.